钦定古今图书集成/历象汇编/历法典/第001卷 > 上古
## 钦定古今图书集成/历象汇编/历法典/第001卷 > 上古

### 天皇氏始制干支以定岁之所在

按《通鉴前编》宋刘恕《外纪》：“天皇氏一姓十三人，继盘
古氏以治，是曰天灵，澹泊无为而俗自化。始制干支
之名，以定岁之所在。十干曰阏、逢、旃蒙、柔、兆、疆、圉、著、
雍、屠维、上章、重光、元黓、昭阳。十二支曰困、敦、赤、奋若、
摄提、格单、阏执徐、大荒落、敦牂、协洽、涒滩、作噩、阉茂、
大渊献。”

### 太昊伏羲氏始作甲历以定岁时

按《外纪》，“伏羲氏作甲历，定岁时，起于甲寅，支干相配
为十二辰，六甲而天道周矣。岁以是纪，而年不乱，月
以是纪，而时不易，昼夜以是纪而人知度，东西南北
以是纪，而方不惑。”〈天皇或以为即太昊上古事无可考姑从外纪两存之〉

### 黄帝有熊氏始作甲子作盖天以象周天之形造十六神历积邪分以置闰设灵台以占日月星辰

按《外纪》，命大挠探五行之情，占斗刚所建。于是始作
甲子、甲、乙、丙丁、戊己、庚辛、壬、癸谓之干；子丑、寅卯、辰、
巳、午未、申酉、戌、亥谓之枝，枝干相配以名日，而定之
以纳音。又命容成作盖天，以象周天之形，综六术以
定气运。因问于鬼臾蓲曰：“上下周纪，其可数乎？”对曰：
“天以六节，地以五制。周天气者，六期为备；终地纪者”，
五岁为周，五六合者，岁三千七百二十气为一纪，六
十岁千四百四十气为一周。太过不及，斯以见矣。乃
因五量，治五气，起消息，察发敛，以作调历。岁纪甲寅，
日纪甲子，而时节定。是岁己酉朔旦，日南至而获神
策，得宝鼎冕服，问于鬼臾蓲，对曰：“是谓得天之纪，终
而复始。”乃迎日推策，造十六神历，积“邪分以置闰，配
甲子而设蔀，于是时惠而辰从”矣。

《路史》注云：“伏羲有甲子元历。” 是太昊已有甲子，而《世本》皆谓黄帝令大挠作甲子，误也。挠特配甲子，作纳音尔。

按《路史》，乃设灵台，立五官以叙五事。命臾蓲占星，𩰚
苞授规，正日月星辰之象，分星次，象应著名，始终相
验。于是有星官之书，浮箭为泉，孔壶为漏，以考中星。
命羲和占日，僪珥旺适，缨纽苞负，关启亡浮，尚仪占
月，绳九道之侧匿，纠五精之留疾。车区占风，道八风
以道乎二十四，隶首定数，以率其羡，要其会，而律度
“量衡”繇是成焉。

〈注〉史：黄帝考定星历，建立五行，起消息，正闰馀。于是始有天地神氓物类之官，是谓五官。《隋志》云：“星官之书自黄帝始。”

### 少昊金天氏以鸟纪官以凤鸟氏为历正

按《左传昭公十七年》：“郯子来朝，公与之宴。昭子问焉，
曰：‘少皞氏鸟名官，何故也’？郯子曰：‘吾祖也，我知之。昔
者黄帝氏以云纪，故为云师而云名；炎帝氏以火纪，
故为火师而火名；共工氏以水纪，故为水师而水名；
太皞氏以龙纪，故为龙师而龙名。我高祖少皞挚之
立也，凤鸟适至，故纪于鸟，为鸟师而鸟名。凤鸟氏，历’”
正也；元鸟氏，司分者也；伯赵氏，司至者也；青鸟氏，司
启者也；丹鸟氏，司闭者也；祝鸠氏，司徒也；瞗鸠氏，司
马也；鸤鸠氏，司空也；爽鸠氏，司寇也；鹘鸠氏，司事也；
五鸠，鸠民者也。五雉为五工正，利器用，正度量，夷民
者也；九扈为九农正，扈民无淫者也。

按《路史》：“少昊即位也，五凤适至，而乙遗书，故为鸟纪、
鸟师而鸟名，乙鸟氏司分，伯赵氏司至，苍鸟氏司启，
丹鸟氏司闭，而凤鸟氏董之，以为历正。”

〈注〉燕以春分来，秋分去，故司分。《鵙》以夏至鸣，冬至止，故司至。《鷃》以立春来，立夏去，故司启。《鷩》以立秋来，立冬去，故司闭。凤知天时，故历正。

### 颛顼高阳氏初作历象以建寅月为元

按《通鉴前编》，帝始为仪制，验其盈虚升降，制历以孟
春之月为元。是岁正月朔旦立春，五星会于天历营
室，冰冻始泮，蛰虫始发，鸡始三号，天曰作时，地曰作
昌，人曰作乐，鸟兽万物莫不应和，故颛帝为历宗。
按《史记历书》，“少皞氏之衰也，九黎乱德，民神杂扰，不
可放物，祸菑荐至，莫尽其气。颛顼受之，乃命南正重
司”天以属神，命火正黎司地以属民，使复旧常，无相
侵渎。

按：《竹书纪年》“十三年初作历象。”

按《路史》：颛顼高阳氏乃注新历“十三月以为元。岁纪甲寅上日乙巳，日月直艮维之初，而五星会于天历。
冰始离，蛰始动，时鸡三号而立春至。天曰作时，地曰
作昌，人曰作乐”，是以万物应和而百事理。是为历宗。

〈注〉“天历营室也。秦用颛帝，历元用乙卯。”窃案历法，黄帝、颛帝、夏、商、周、鲁凡六家，皆有《元颛帝历术》云：“天元正月乙巳朔旦立春，俱以日月起于天庙营室五度”，与《月令》合。然秦历以十月为岁首，故说者谓颛帝历首十月，非也。盖秦遇闰，则一切置之九月为后九月，则是首十月，亦非以十月为正也。按二世二年闰在酉，汉二年闰在巳，五年在寅，而皆书后九月，非法也。《传》又云：“《颛帝历》正月用寅朔”，亦非。　《传》言《颛帝历》正月塑旦，七曜直艮维之初。汉《太初历》冬至七曜会于牵牛。按金水二星，常附日而行，故《史记》《汉书》及《荀悦纪》皆记高帝元年十月五星聚东井，而魏高允以为史之失。按五星乃以前三月聚东井，非汉元年十月乃正出未。　律家皆谓颛帝始作浑仪，故后世尊用之，不能改。《益部传》巴郡洛下闳改颛顼历为太初，云后八百年差一日。隋颜憋楚上言亦云，又详《阴胄元传》，按《历帝纪》，“颛顼造浑仪，黄帝为盖天。”以古未有岁差之法。如颛帝历，冬至日宿牛初，今宿斗六度，古正月建丑，又岁与岁合，今亦差一辰。且如《尧典》日短星昴，今则日短东壁矣。其疏如此。颛帝之浑仪，其法则实盖尔。故刘氏《历正问》云：“颛帝造浑仪，黄帝为盖天。”皆以天象于盖，非今之所谓浑也。